de da de da da da en en da da da da da da da da da da da da da da da da nb sv da da ka nb da da ka sv fr da de ka da da sv da it en da en en da
Anmeldelse: Tivolis Jubilæumsparade | DANMARKSBLOGGEN
Bloggen om Danmark, Danskerne og Danskheden
Udgivet den 24. maj 2018 af admin
Tivoli fejrer sit 175 års-jubilæum med en parade, der er lavet sammen med Disney-koncernen. Det foregår i hverdagene kl. 17 og i weekenderne kl. 18.
Danmarksbloggen var forbi her i eftermiddag og så den hyggelige parade.
For det er netop det, som den er: Hyggelig og ret dansk, selvom den også er amerikansk.
For det er som nævnt Disney Resort, der har været med til at lave paraden, og det kan mærkes – og måske især til sidst i paraden, hvor der er en vogn med den mest elskede af alle attraktioner i Disneyland, nemlig ”It´s a small world” flankeret af Walt Disney, Mickey Mouse og slottet, som vi kender det fra alle Disney´s produktioner.
Men trods denne amerikanske happy end er paraden alligevel dansk, for den viser alle Tivolis kendte bygninger som indgangen og Glassalen samt kendte figurer som Harlekin, Columbine og Pjerrot, som vi opfatter som værende ærkedanske – men som i virkeligheden stammer fra renæssancens Italien og commedia dell´arte.
Paraden viser dermed også noget om kulturpåvirkning, og at verden netop er lille. Paraden er heller ikke selv særlig stor, men det er Tivoli heller ikke sammenlignet med nogen af Disneys resorts, så det passer meget godt.
Der er også en slags dansk blufærdighed og dansk nærvær over paraden, som undertegnende ikke har set magen til på mine besøg i hverken Disneyland i Anaheim, Californien eller i Disneyworld i Florida. For det er kun i fysisk størrelse, at Tivoli er lille – oplevelsesmæssigt er Den Gamle Have i top.
Så det er alt sammen vældig godt, også fordi Tivoli-specialiteter som havens specielle lys, linje 8, den gode mad og den klassiske musik sammen med Rasmus Klump har plads i paraden. Man ser simpelthen Tivoli danse forbi sig på grusstien under de store trækroner. Det er mageløst, som H. C. Andersen, der også er med, ville sige det.
Skal der drysses lidt malurt i bægeret, må det være fraværet af publikums-magneter som de vilde forlystelser og Fredagsrock – alt det, der tiltaler de unge, og som også er en stor del af Tivoli.
Danmarksbloggen giver fem ud af seks påfugle, som den der er nede på Pantomimeteatret – og som også er med i Paraden. Påfuglen, der er den allermest charmerende figur af dem alle sammen i paraden med dens dans, nik og læggen-hovedet-på-sned. Store, blå fugle går også altid lige ind.
Skrevet af: Dorte J. Thorsen, indehaver af og redaktør på Danmarksbloggen.dk
Dette indlæg blev udgivet i Kunst & Kultur og tagget parade, Tivoli, Tivoli 175 år af admin. Bogmærk permalinket.
3 thoughts on “Anmeldelse: Tivolis Jubilæumsparade”
Ole Frederiksen, 24. maj 2018 kl. 20:07 skriver:
Havde godt hørt at Disney var inde over for at hjælpe med paraden. Men at paraden ligefrem skal afspejle det, kommer som en overraskelse for mig!
Er det monstro tanken at Disney skal købe Tivoli engang i nær fremtid?
A.Bjerre, 18. juni 2018 kl. 18:46 skriver:
Nej – men man skal tænke på at Walt Disney fik ideen til Disneyland/world da han besøgte Tivoli, så der har altid været et samarbejde imellem Tivoli og Disneyland/world.
Så en hyldest fra dem er vel i orden eller ????
Dorte J. Thorsen, 18. juni 2018 kl. 19:03 skriver:
Dét er der en god pointé i.
Skriv et svar Annuller svar
Din e-mailadresse vil ikke blive publiceret. Krævede felter er markeret med *
Gem mit navn, mail og websted i denne browser til næste gang jeg kommenterer.